Europa încă se află sub influența unui ciclon sever, astfel că furtunile continuă să se manifeste la scară destul de largă. Acestea fac ravagii în unele state. Miercuri, cea mai lovită țară a fost Italia.
În urmă cu o săptămână, mai multe zone din Italia erau lovite de furtuni extrem de violente. Vremea nefavorabilă a adus inundații puternice. A fost raportată și o tornadă, în localitatea Borgo Mantovano, din nord-vestul țării. Aici, vântul puternic a răsturnat un tren de marfă.
Vremea extremă continuă să afecteze și în această săptămână zona Italiei. Miercuri, 22 mai, o furtună însoțită de ploi abundente, grindină şi vijelii a făcut ravagii în Torino. În doar câteva minute, zona a fost acoperită de o plapumă groasă de gheață. Multe străzi au fost inundate.
Cele mai afectate localități au fost Santena, Cambiano, Moncalieri și Trofarello. Aici, drumurile s-au transformat în niște râuri albe din cauza stratului gros de gheață, notează Torino Today.
Traficul auto a fost paralizat aproape întreaga după-amiază. Pe un drum intens circulat din Santena s-a produs un accident sub un pasaj subteran. Aici, mai multe mașini au oprit pentru a evita grindina.
Traficul a rămas paralizat atât pe centura Moncalieri, cât și pe autostrada Torino-Piacenza în porțiunea dintre Santena și Villanova d’Asti. Tot în Santena, în centrul orașului, mașinile nu au mai putut înainta din cauza celor 40 de centimetri de grindină. Pe drumul Vivero din Moncalieri și în zona Fontaneto din Chieri unele mașini au rămas blocate în pasajele subterane.
Furtunile au lovit, miercuri, și Lombardia. Pompierii din zona Destra Secchia, în special Ostiglia (Borgo Mantovano), regiuni afectate și în urmă cu 7 zile, au fost solicitați să intervină.
Din nou, au fost inundate mai multe străzi și locuințe. Cea mai gravă situație s-a înregistrat în Ostiglia. Aici, ploile au dus la o viitură puternică. În Mantua, Piubega, Sermide și în Rodigo și Monzambano a plouat în câteva ore cât într-o săptămână.
La Revere, unde a fost înregistrată și o furtună cu grindină, a fost inundat un azil de bătrâni. Alberto Borsari, primarul orașului Borgo Mantovano, a cerut populației să nu circule cu mașina decât pentru nevoi extrem de urgente. Administrația municipală din Ostiglia a recomandat același lucru.